**Sajtóközlemény**

**Befejeződött a Borsod-Abaúj-Zemplén Megyei Egységes Gyógypedagógiai Módszertani Intézmény épületeinek infrastrukturális fejlesztése**

**2023/12/01**

**A Mezőkövesdi, Sárospataki és Kazincbarcikai Tankerületi Központok fenntartásában működő Borsod-Abaúj-Zemplén Megyei Óvoda, Általános Iskola, Szakiskola, Készségfejlesztő Iskola, Fejlesztő Nevelést-Oktatást Végző Iskola, Kollégium és Egységes Gyógypedagógiai Módszertani Intézmény (EGYMI) 7 telephelyén valósult meg a szakmai munkát támogató infrastruktúra fejlesztés. A projektet az Európai Unió és Magyarország társfinanszírozásában az Emberi Erőforrás Fejlesztési Program 500 millió Ft-tal támogatta, amelyhez a három Tankerület összesen további 71 millió Ft hazai forrásból származó többlettámogatásban részesült.**

Az EFOP-4.1.6-16 kódszámú, „A köznevelés támogató szerepének erősítése” című Felhívás célja a súlyos és halmozott fogyatékossággal élő gyermekeket ellátó intézmények, valamint a pedagógiai szakszolgálati intézmények infrastrukturális fejlesztése a minőségi nevelés-oktatás feltételeinek megvalósítása érdekében, beleértve a nem formális és informális tanulási terek oktatási képzési infrastruktúrával, eszközökkel való felszerelését.

A Borsod-Abaúj-Zemplén megyei EGYMI feladata a sajátos nevelési igényű tanulók gyógypedagógiai nevelése-oktatása, a halmozottan fogyatékos, autizmus spektrumzavarral élő, értelmi fogyatékos, és érzékszervi (hallási és látás) fogyatékkal élő tanulók ellátása.

Az **EFOP-4.1.6-16-2017-00003** azonosító számú projekt célja az inkluzív, méltányos és minőségi neveléshez és oktatáshoz való hozzáférés javítása, a nevelési-oktatási egyenlőtlenségek csökkentése volt, amelynek érdekében 7 helyszínen valósítottunk meg épület és infrastruktúra fejlesztést:

* Girincs (székhelyintézmény): Felújítottuk az épület fűtési rendszerét, a fejlesztő helyiség padlóburkolatát cseréltük. Akadálymentes vizesblokkot alakítottunk ki, és konyhai eszközöket szereztünk be.
* Tornanádaskai Tagintézmény: Az oktató-nevelő célú és kiszolgáló helyiségek fűtéskorszerűsítése történt meg, továbbá 450 méter hosszban az épület megközelítését segítő útfelújítás valósult meg.
* Sátoraljaújhelyi Tagintézmény Hajnal utcai telephelye: Fejlesztő helyiségeket alakítottunk ki, a kiszolgáló helyiségeket az ellátandó feladatoknak megfelelően átalakítottuk, felújítottuk (átadó-öltöztető, vizesblokk, iroda, melegítőkonyha számára alkalmas helyiségek alakultak ki), akadálymentesítés történt. A belső nyílászárókat és burkolatokat cseréltük, a gépészeti rendszereket korszerűsítettük. Az energiahatékony működés érdekében napelemes rendszert és fűtést támogató napkollektorokat telepítettünk.
* Kurityáni Tagintézmény: az intézmény központi épületén a beszakadt mennyezetet helyreállítottuk, ezzel 5 fejlesztő szoba vált újra használhatóvá.
* Ózdi Tagintézmény: A fejlesztő helyiségeket és a kiszolgáló helyiségeket felújítottuk, korszerűsítettük, az épületet pedig akadálymentesítettük.
* Sályi Tagintézmény: Többfunkciós fejlesztő termet alakítottunk ki, az akadálymentes közlekedést biztosító liftet építettünk be.
* Sárospataki Tagintézmény: Foglalkoztató helyiséget alakítottunk ki egy meglévő terem felújításával. A gyermekek számára vizesblokk készült. Kisebb belső felújítások történtek, továbbá a bejárat mellett kerekesszék tárolót hoztunk létre. Az épületben villamos korszerűsítés is történt. Az udvart az akadálymentes közlekedés érdekében felújítottuk.

A beruházás és a megvalósításhoz szorosan kapcsolódó tevékenységek 2023. I. félév végére megvalósultak. A projekt eredményeként 722 Borsod megyében élő hátrányos helyzetű és sajátos nevelési igényű gyermek ellátási körülményei javultak. A szakintézményben dolgozók munkakörülményei korszerűbbé váltak. Az épületek felújítását követően konyhai, egészségügyi és gyermekellátáshoz kapcsolódó bútorokat és berendezéseket kaptak az intézmények.

**Kedvezményezettek:**

**Mezőkövesdi Tankerületi Központ (konzorciumvezető)**

3400 Mezőkövesd, Mátyás Király út 223.

Telefon: +36 49 795 203

**Sárospataki Tankerületi Központ (konzorciumi tag)**

3950 Sárospatak Kossuth L. u 44.

Telefon: +36 47 795 271

**Kazincbarcikai Tankerületi Központ (konzorciumi tag)**

3700 Kazincbarcika, Mátyás király út 2/A.

Telefon: +36 48 795 210